[{"text_idx": "#000001", "text": "Mi estas historiisto \u2013 pli precize, fakulo pri la helena kaj romia mondo \u2013 kaj Esperanto-parolanto. Dum proksimume dudek kvin jaroj mi instruas kaj esploras en c\u0302i tiu kampo, aparte pri la periodo de la imperiestro Justiniano (527-565 p.K.); la lastajn dudek jarojn mi pasigis c\u0302e la universitato de Otavo, Kanado, dulingva organizaj\u0302o, kie mi instruas kaj angle kaj france. G\u0302enerale malmulte interplektig\u0302as miaj esploroj kaj mia Esperanto-agado, sed kelkfoje ja prezentig\u0302as okazoj, kiel mi sube klarigos."}, {"text_idx": "#000005", "text": "Miaj esploroj dau\u0306re rilatas al Esperanto de tempo al tempo: mi esperas baldau\u0306 eldonigi esperantan tradukon de la Persaj militoj de la romia historiisto Prokopio, ekzemple, kaj ankau\u0306 prelegis kelkfoje pri romia historio kadre de la Internacia Kongresa Universitato (IKU), plej lastatempe dum la Virtuala Kongreso de 2020. Mi konkludas, ke la rolo de Esperanto en la pli larg\u0302aj kampoj kaj de historio, kaj de literaturo, pli gravas ol povas s\u0302ajni unuavice: g\u0302i ne nur en si mem studindas pro la rolo, kiun g\u0302i ludis historie, sed g\u0302i povas ankau\u0306 roli kiam ni alfrontas pli g\u0302eneralajn historiajn demandojn. Plie, kontaktoj kun historiistoj, kiuj estas ankau\u0306 samideanoj, sendube pli facilas ol kun gekolegoj, kun kiuj necesas utiligi la denaskan lingvon de unu au\u0306 la alia."}]